Ajaloolise tõe huvides tuleb tunnistada, et Hiinalinnas Lehe tänava lõpus viljeldav potipõllundus pole sealkandis uus trend, sellele hobimajandusharule ladusid kõikvõimalikust materjalist tänini kestva aluse Raadi sõjaväelennuväljal teeninud ja selle kõrval Hiinalinnas-Šanghais elanud mehed-naised eelmise riigikorra ajal.
Endine Kolhoznaja uulits ei ilmuta allaandmise märke
Šanghai toonane peatänav Gvardeiskaja kannab nüüd nime Põhja puiestee, selle lõpus olnud Kolhoznaja uulits on nimetatud Lääne tänavaks. Kolhoznaja-Lääne tänava veerde oma poolsada aastat tagasi kerkinud kõrgete plankude rägastikus kihab elu tänagi.